രമാ മേനോൻ

കേരളത്തിൽ നിന്നുള്ള ഒരു എഴുത്തുകാരിയും വിവർത്തകയുമാണ് രമാ മേനോൻ. ഖാലിദ് ഹൊസൈനിയുടെ "ആൻഡ് ദി മൗണ്ടൻസ് എക്കോഡ്" എന്ന കൃതിയുടെ വിവർത്തനത്തിന് 2017-ൽ കേരള സാഹിത്യ അക്കാദമിയുടെ വിവർത്തനത്തിനുള്ള പുരസ്കാരം അവർക്ക് ലഭിച്ചു. 

ജീവചരിത്രം
പ്രശസ്ത എഴുത്തുകാരനും മുൻ കേരള സാഹിത്യ അക്കാദമി പ്രസിഡന്റുമായ പുത്തേഴത്ത് രാമൻ മേനോന്റെ മകളാണ് രമ.  കേരളത്തിലെ തൃശൂർ ജില്ലയിൽ നിന്നുള്ള രമ, തൃശൂരിലെ ഒരു മലയാളം മീഡിയം സ്കൂളിൽ ആയിരുന്നു പത്താം ക്ലാസ് വരെ പഠിച്ചത്. സാഹിത്യകാരനും വിവർത്തകനുമായ പിതാവിന് പുസ്തകങ്ങളുടെ ഒരു വലിയ ശേഖരം ഉണ്ടായിരുന്നു. ഇത് വളരെ ചെറുപ്പത്തിൽ തന്നെ സാഹിത്യകൃതികൾ വായിക്കാനും പിന്നീട് എഴുത്തിലേക്കും അവരെ നയിച്ചു. ആദ്യം അവർ ചെറുകഥകൾ ആയിരുന്നു എഴുതിയിരുന്നത്.

ടെക്സ്റ്റൈൽ എഞ്ചിനീയറായ നാരായണ മേനോനെ വിവാഹം കഴിച്ച് രമ ഗുജറാത്തിലെ അഹമ്മദാബാദിലേക്ക് താമസം മാറി, അവിടെ ഒരു സ്കൂളിൽ അധ്യാപികയായി ചേർന്നു. ഭർത്താവ് വിരമിച്ചപ്പോൾ, ജോലി ഉപേക്ഷിച്ച് ജന്മനാടായ തൃശ്ശൂരിൽ സ്ഥിരതാമസമാക്കി.

സാഹിത്യ ജീവിതം
കുടുംബത്തോടൊപ്പം ഗുജറാത്തിൽ താമസിച്ചിരുന്നപ്പോഴാണ് രമ എഴുത്തിൽ കൂടുതൽ സജീവമായത്. അവർ എഴുതിയ ചെറുകഥകൾ ഗൃഹലക്ഷ്മി, വനിത, കുങ്കുമം തുടങ്ങിയ പ്രസിദ്ധീകരണങ്ങളിൽ പ്രസിദ്ധീകരിച്ചിരുന്നു. 1984-ൽ കുങ്കുമം സംഘടിപ്പിച്ച ഒരു ചെറുകഥാ മത്സരത്തിൽ ഒന്നാം സമ്മാനം നേടിയത് കൂടുതൽ എഴുതാനുള്ള ആത്മവിശ്വാസം അവർക്ക് നൽകി..  പിന്നീട്, അവർ എഴുതിയ കഥകൾ സ്മാരകം, പൈതൃകം എന്നീ രണ്ട് ചെറുകഥാ സമാഹാരങ്ങളായി പ്രസിദ്ധീകരിച്ചു.

അമ്പത്തിയാറാം വയസ്സിൽ ദി ആൽക്കെമിസ്റ്റ് മലയാളത്തിലേക്ക് വിവർത്തനം ചെയ്തുകൊണ്ട് ആണ് രമ സാഹിത്യ വിവർത്തനത്തിലേക്ക് പ്രവേശിക്കുന്നത്. ദി ആൽക്കെമിസ്റ്റ് വായിച്ച മകൻ മധു ഇതിനെക്കുറിച്ച് പറഞ്ഞപ്പോഴാണ് രമ ഈ പുസ്തകത്തെക്കുറിച്ച് ആദ്യമായി കേൾക്കുന്നത്. കഥ ഇഷ്ടപ്പെട്ട അവർ മകനോട് ഇതിന്റെ ഒരു ഇംഗ്ലീഷ് പതിപ്പ് കൊണ്ടുവരാൻ ആവശ്യപ്പെട്ടു. ഈ രീതിയിൽ ലഭിച്ച ദി ആൽക്കെമിസ്റ്റ് വായിച്ചു തീർന്നപ്പോൾ, ഏതൊരു വായനക്കാരനും പ്രചോദനം നൽകുന്ന ഒരു പുസ്തകമാണിതെന്ന് രമയ്ക്ക് തോന്നി, ഒരു നേരം പോക്ക് എന്ന നിലയിൽ അതിലെ ഓരോ വരിയും എടുത്ത് മലയാളത്തിൽ എഴുതി. ഇതറിഞ്ഞ മരുമകൾ സബീൻ അതിൻ്റെ രചയിതാവായ പൗലോ കൊയ്‌ലോയ്ക്ക് ഇതിനെക്കുറിച്ച് ഒരു ഇ-മെയിൽ സന്ദേശം അയച്ചു, തുടർന്ന് കൊയ്‌ലോ അവരെ ഫോണിൽ വിളിച്ച് സംസാരിച്ചു.

ഇതേ സമയത്ത് രമ മേനോൻ തൃശ്ശൂരിൽ കേരള സാഹിത്യ അക്കാദമിയുടെ ഒരു പരിപാടിയിൽ വെച്ച് ഡിസി ബുക്‌സിന്റെ എഡിറ്ററായ രവി ഡിസിയെ കണ്ടപ്പോൾ, താൻ ചെയ്ത വിവർത്തനത്തെക്കുറിച്ച് അദ്ദേഹത്തോട് പറഞ്ഞു. ഇതിവൃത്തത്തിൽ താൽപ്പര്യം തോന്നിയ രവി പുസ്തകം പ്രസിദ്ധീകരിക്കാൻ സമ്മതിക്കുകയും പുസ്തകത്തിന്റെ പകർപ്പവകാശം വാങ്ങുകയും 2000-ൽ പുസ്തകത്തിന്റെ മലയാള വിവർത്തനം പ്രസിദ്ധീകരിക്കുകയും ചെയ്തു. ആൽകെമിസ്റ്റിന്റെ ഏതെങ്കിലും ഒരു  ഇന്ത്യൻ ഭാഷയിലേക്കുള്ള ആദ്യ വിവർത്തനമായിരുന്നു അത്. ഇതുവരെ മലയാളം ആൽക്കെമിസ്റ്റിന്റെ 48 പതിപ്പുകൾ പുറത്തിറങ്ങിയിട്ടുണ്ട്.

മകന് ജോലി സ്ഥലംമാറ്റം ലഭിച്ച് ലണ്ടനിൽ താമസിക്കുമ്പോൾ, കൊയ്‌ലോ അദ്ദേഹത്തെ ലണ്ടനിൽ നടന്ന ഒരു പുസ്തക പ്രകാശന ചടങ്ങിലേക്ക് ക്ഷണിക്കുകയും അദ്ദേഹത്തിന്റെ നോവലുകളായ ദി ഫിഫ്ത്ത് മൗണ്ടൻ, മിസ് പ്രിം ആൻഡ് ദി ഡെവിൾ എന്നിവ അമ്മ രമയ്ക്ക് സമ്മാനിക്കുകയും ചെയ്തു. ഈ രണ്ട് നോവലുകളും അവർ വായിക്കുകയും ഇഷ്ടപ്പെടുകയും ഫിഫ്ത്ത് മൗണ്ടൻ, ചെകുത്താനും പെൺകിടാവും എന്നീ പേരുകളിൽ മലയാളത്തിലേക്ക് വിവർത്തനം ചെയ്യുകയും ചെയ്തു. ഡിസി ബുക്‌സ് തന്നെ അവയും പ്രസിദ്ധീകരിച്ചു. കേരളത്തിലെ കൊയ്‌ലോ ആരാധകരുടെ എണ്ണം വർദ്ധിച്ചപ്പോൾ, രണ്ട് പുസ്തകങ്ങൾ കൂടി വിവർത്തനം ചെയ്യാൻ ഡിസി അവരെ നിയോഗിച്ചു. അങ്ങനെയാണ് അക്രയിൽ നിന്ന് കണ്ടെടുത്ത ലിഖിതങ്ങൾ, അലെപ്പ് എന്നിവ പ്രസിദ്ധീകരിച്ചത്. കൊയ്‌ലോയുടെ പിൽക്കാല കൃതികൾ താൻ ആദ്യം വായിച്ച പുസ്തകങ്ങളെപ്പോലെ രസകരമല്ലെന്ന് തോന്നിയപ്പോൾ, പിന്നീട് കൊയ്‌ലോയുടെ ഒരു പുസ്തകവും വിവർത്തനത്തിനായി അവർ ഏറ്റെടുത്തില്ല, പകരം, രമ മറ്റ് പുസ്തകങ്ങൾ വിവർത്തനം ചെയ്യാൻ തുടങ്ങി.

60-ലധികം ശ്രദ്ധേയമായ ഇംഗ്ലീഷ് സാഹിത്യകൃതികളുടെ മലയാള വിവർത്തനങ്ങൾ രമ മേനോൻ പ്രസിദ്ധീകരിച്ചിട്ടുണ്ട്. അഫ്ഗാൻ-അമേരിക്കൻ എഴുത്തുകാരനായ ഖാലിദ് ഹൊസൈനിയുടെ 'ദി കൈറ്റ് റണ്ണർ' (പട്ടം പറത്തുന്നവർ), 'എ തൗസൻഡ് സ്പ്ലെൻഡിഡ് സൺസ്' (തിളക്കമാർന്ന ആയിരം സൂര്യന്മാർ), 'ആൻഡ് ദി മൗണ്ടൻസ് എക്കോഡ്' (പർവ്വതങ്ങളും മാറ്റൊലികൊള്ളുന്നു) എന്നീ കൃതികളുടെ വിവർത്തനങ്ങൾ, 2018-ൽ നോബൽ സമ്മാനം നേടിയ പോളിഷ് എഴുത്തുകാരിയായ ഓൾഗ ടോകാർചുക്കിന്റെ 'ഫ്ലൈറ്റ്', 'റണ്ണേഴ്സ്' എന്നീ കൃതികൾ, ചൈനീസ് എഴുത്തുകാരൻ ലി കുൻസിൻ എഴുതിയ 'മാവോസ് ലാസ്റ്റ് ഡാൻസർ', ടിബറ്റൻ കൃതിയായ 'പോളോ മൗണ്ടൻ' (അലേ), ഹെർമൻ ഹെസ്സെയുടെ 'സിദ്ധാർത്ഥ', ഇ.എം. ഫോസ്റ്ററിന്റെ 'എ പാസേജ് ടു ഇന്ത്യ', സ്വെറ്റ്‌ലാന അലക്സിവിച്ചിന്റെ 'വാർസ് അൺവുമൺലി ഫേസ്', മേരിക്കെ ലൂക്കാസ് റിജ്‌നെവെൽഡിന്റെ 'ദി ഡിസ്‌കംഫർട്ട് ഓഫ് ഈവനിംഗ്', ഗാന്ധിജിയുടെ 'ദി സ്റ്റോറി ഓഫ് മൈ എക്‌സ്‌പെരിമെന്റ്‌സ് വിത്ത് ട്രൂത്ത്', ദലൈലാമ, സ്വാമി രാമ, ജഗ്ഗി വാസുദേവ് ​​തുടങ്ങിയ നിരവധി പേരുടെ ആത്മീയ കൃതികൾ എന്നിവ അവയിൽ ശ്രദ്ധേയമായ പുസ്തകങ്ങളാണ്.

അവർ നിലവിൽ ദക്ഷിണ കൊറിയൻ നോവൽ 'എ റിവർ ഇൻ ഡാർക്ക്‌നെസ്' വിവർത്തനം ചെയ്യുന്നു.

പുരസ്കാരങ്ങളും ബഹുമതികളും
അഫ്ഗാൻ-അമേരിക്കൻ നോവലിസ്റ്റ് ഖാലിദ് ഹൊസൈനിയുടെ 'ആൻഡ് ദി മൗണ്ടൻസ് എക്കോഡ്' എന്ന കൃതിയുടെ വിവർത്തനമായ 'പർവ്വതങ്ങളും മാറ്റൊലികൊള്ളുന്നു' എന്ന പുസ്തകത്തിന് രമ മേനോൻ 2017-ൽ കേരള സാഹിത്യ അക്കാദമി വിവർത്തന പുരസ്കാരം നേടി.

അവലംബം

വർഗ്ഗം:കേരള സാഹിത്യ അക്കാദമി പുരസ്കാരം ലഭിച്ചവർ